**Fredensborg Lærerkreds** har følgende bemærkninger til sagsfremstilling og proces omkring True North som pædagogisk tiltag på skolerne i Fredensborg Kommune:

*Om økonomi og resultater:*

Med store ressourcemængder, som anvendt omkring True North forløbet, vil man helt sikkert kunne observere både faglig og social udvikling hos de elever, der deltager. Især hvis man måler på nøjagtigt det, der undervises i. Ingen hokuspokus her.

Det pædagogiske indhold er gammel vin på nye flasker. De deltagende lærere vil enten kunne finde enkelte anvendelige elementer eller finde netop deres egen undervisningsstil bekræftet her. Således som i alle andre kurser.

Konceptet er bogstaveligt talt løsrevet fra skolens øvrige faglige aktivitet og medvirker til voldsom vækst i de i forvejen voldsomme vikarudgifter på skolerne i Fredensborg. Bag disse gemmer sig uhensigtsmæssige løsninger for de elever og lærere, der blev efterladt hjemme. Det højner ikke skolernes faglighed.

På skolerne er antallet af holdtimer/tolærertimer/støttetimer og lign. blevet indskrænket eller helt fjernet på udskolingen. UU vejledningen er også blevet en skygge af sig selv. Det har ikke understøttet lærernes mulighed for at gøre eleverne uddannelsesparate. Hvorledes kan det give mening at outsource opgaven på den baggrund?

*Om proces, faglighed og ansvar*  
Vi undrer os over, at man uden forudgående drøftelse på de individuelle skoler, i de lokale Pædagogisk Råd og Skolebestyrelser og uden drøftelse i Områdeudvalget, indfører et så omfattende og ressourcetungt koncept med så kort varsel. Arbejdet med implementering af folkeskolereformen har svære kår i mængden af tilfældige tiltag, der lægges oveni.  
  
Der er ingen pædagogisk teori, der kan stå alene, anvendes til alt eller løse alle problemer. Vi kan på ingen måder anbefale at hælde så mange ressourcer i et enkelt koncept som løsning på en udfordring, der har mange ansigter, årsager og løsningsmuligheder.

Det er skolebestyrelsernes ansvar at sikre den lokale forankring af økonomiske tiltag. Er True North virkelig svaret på uddannelsesparathed i alle vores bysamfund?

***Anbefaling:***

**Parkér True North processen!  
Lad skoleledere, lærere og skolebestyrelse, på hver enkelt skole i de lokale bysamfund, tage de pædagogiske drøftelser og lokale beslutninger som baggrund for brugen af vikarer, uddannelsesmidler og -tid.**